31996D0080
L 019/50
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 12 януари 1996 година
относно установяване на образеца на сертификатите за произход на яйцеклетките на разплодни животни от рода на едрия рогат добитък и на данните, които следва да се впишат в тези сертификати
(текст от значение за ЕИП)
(96/80/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 77/504/ЕИО на Съвета от 25 юли 1977 г. относно чистопородни разплодни животни от рода на едрия рогат добитък (1), последно изменена с Договора за присъединяване на Австрия, Финландия и Швеция, и по-специално член 5 и член 6, параграф 1, пето тире от нея,
като има предвид, че съгласно член 6, параграф 1, пето тире от горепосочената директива Комисията определя, в съответствие с процедурата, предвидена в член 8 от същата директива, данните, които следва да се впишат в сертификата за произход, който може да придружава яйцеклетките на разплодни животни от рода на едрия рогат добитък, които се пускат за търговия в рамките на Общността;
като има предвид, че тези сертификати не се изискват, при условие че посочените в настоящото решение данни са вече посочени в референтната документация, която се отнася до яйцеклетките на разплодните животни от рода на едрия рогат добитък, които се пускат за търговия в рамките на Общността;
като има предвид, че образецът и данните, които следва да се попълнят в сертификата за произход за чистопородни разплодни животни от рода на едрия рогат добитък, са вече установени в Решение 86/404/ЕИО на Комисията (2), а тези за сперма и ембриони са вече установени в Решение 88/124/ЕИО на Комисията (3); като има предвид, че информацията за разплодни животни от рода на едрия рогат добитък следва да бъде включена в сертификата за яйцеклетки;
като има предвид, че мерките, предвидени в настоящото решение, са в съответствие със становището на Постоянния комитет по зоотехника,
ПРИЕ НАСТОЯЩОТО РЕШЕНИЕ:
Член 1
В сертификатите за търговия с яйцеклетки на разплодни животни от рода на едрия рогат добитък в рамките на Общността трябва да се впишат следните данни:
-
актуални данни, както са посочени в член 1 от Решение 86/404/ЕИО, относно кравата донор, както и кръвната ѝ група;
-
информация, която позволява идентифицирането на яйцеклетката, датата на събирането ѝ и имената и адресите на центъра за събиране на яйцеклетки и на получателя.
Ако в една пайета има повече от една яйцеклетка, това трябва да се посочи ясно, а яйцеклетките трябва да имат един и същи родител.
Член 2
Данните, предвидени в член 1, може да се посочат:
1.
под формата на сертификат, който да отговаря на образеца в приложението;
2.
в документацията, която придружава яйцеклетките от рода едър рогат добитък. В този случай компетентните органи трябва да удостоверят, че посочените в член 1 данни се съдържат в тази документация, като се използва следният израз:
„Долуподписаният, удостоверявам, че тези документи съдържат посочените в член 1 от Решение 96/80/ЕО на Комисията данни“.
Член 3
Адресати на настоящото решение са държавите-членки.
Съставено в Брюксел на 12 януари 1996 година.